《金缕曲 石王香招饮东篱》
清代·丁之翘

风约传来陡。占东篱、今番花事，君居其九。小圃西头开廨屋，匝地黄金冷透。

也值得、苦吟诗瘦。几尺珊瑚争赌胜，问秋光、似此何曾有。

紫丝帐，今存否？

饮场胆大元如斗。尽相呼、霜风拂面，兔毫悬肘。羞学金桃工献媚，白昼山庄嚎狗。

看我辈、拍肩携手。此夜留髡同买醉，罄小槽、红滴珍珠酒。

诗七步，分头走。